
[bookmark: _Hlk154763642]Rugpjūčio mėnesio finansų rinkų apžvalga: ramią vasaros pabaigą keičia istoriškai nepalankus rugsėjis
Komentuoja Vytenis Lapinskas, „Luminor investicijų valdymas“ fondų valdytojas
Rugpjūtis baigėsi ramiai, nors daugelis problemų ir geopolitinių įtampų persikelia į rudens sezoną. Per mėnesį brango tiek pasaulio akcijų, tiek rizikingesnių obligacijų indeksai, tačiau didžiausiu rugpjūčio laimėtoju tapo Bitcoin. Dėl JAV politikų intervencijų rinkoje jis vėl buvo prisimintas kaip alternatyvus turtas ir per mėnesį pabrango daugiau nei 24 proc. Tiesa, neigiamas akcijų rinkų sezoniškumas rugsėjį ir su infliacija kovojantys centriniai bankai nėra palankus derinys naujai rudens optimizmo bangai.
Tos pačios problemos ir dar viena
Birželį JAV ir Irano pasirašytas Savitarpio supratimo memorandumas jau seniai pamirštas, o rugpjūčio pabaigoje abi pusės atnaujino karines atakas. Vis dėlto nafta Hormūzo sąsiauriu teka, nors ir lėtai, todėl jos kaina mėnesio viduryje buvo sumažėjusi, tačiau  mėnesio pabaigoje vėl brango iki 91 JAV dolerio.
Dirbtinio intelekto srityje lengvo optimizmo įpūtė geri „Nvidia“ finansiniai rezultatai ir prognozė, kad 2028 m. bendrovės pajamos augs 70 proc., o ne 45 proc., kaip tikėjosi rinka (tiesa įmonės skolos ir mokėjimų atidėjimai taip pat didėja). Po šio pranešimo kompanijos akcijos pabrango apie 7 proc. ir paskatino optimizmą visame informacinių technologijų sektoriuje.
Ramias vasaros rinkas bandė išjudinti JAV iždo sekretorius Scott Bessent. Liepos pabaigoje jis kartu su Japonija įvykdė Japonijos jenos stiprinimo intervenciją, o rugpjūčio pabaigoje pranešė, kad ruošiasi du kartus padidinti ilgalaikių JAV vertybinių popierių supirkimą. Šių intervencijų kontekste rinkos ėmė atsargiau vertinti įprastas valiutas ir JAV dolerį, o alternatyvos – auksas ir kripto turtas – brango. Pavyzdžiui, Bitcoin kaina eurais per mėnesį pakilo apie 24 proc., o aukso apie 9 proc.
Mažesnio vasaros likvidumo sąlygomis šių veiksnių pakako bendram rinkų optimizmui – vertinant eurais, pasaulio akcijos per mėnesį pabrango 1,7 proc. Europos vyriausybių obligacijų palūkanų normos kiek padidėjo, tačiau bendras obligacijų eurais indeksas per mėnesį kito nežymiai.
Mėnesio pabaigoje rinkų ateities perspektyvas nubrėžė JAV centrinio banko vadovo Kevin Warsh pranešimas. Jame paminėta, kad, nors naujausi JAV infliacijos duomenys kiek geresni, to nepakanka infliacijos lūkesčiams suvaldyti, todėl centrinio banko dar laukia nemažai darbo. Tad tikimybė, kad per rugsėjo posėdį JAV bus padidintos pinigų politikos palūkanų normos, išaugo nuo 35 iki 65 proc. Tuo tarpu euro zonoje dar vieno palūkanų normų didinimo beveik neabejotinai laukiama jau kitą savaitę. Atitinkamai tiek 3 mėn., tiek 6 mėn. EURIBOR rugpjūtį pasiekė naujus rekordus ir pakilo iki 2,59 ir 2,77 proc.
Galimas pinigų politikos palūkanų normų didinimas ir finansavimo sąlygų griežtinimas gali slopinti akcijų rinkų optimizmą. Juolab kad rugsėjis istoriškai yra nepalankiausias mėnuo – per pastaruosius 100 metų JAV S&P indeksas šį mėnesį vidutiniškai smuko 0,99 proc.
Pensijų fondų rezultatai
„Luminor“ pensijų fondų vertės rugpjūtį augo kartu su rinkų tendencijomis. Preliminariais duomenimis, konservatyvių „Luminor“ pensijų fondų vertė padidėjo iki 1 proc., o akcijų fondų – apie 3 proc. Iš kitų fondų išsiskyrė akcijų fondas „Luminor tvari ateitis index“, kurio vertė per mėnesį pakilo apie 4 proc.
Ilgalaikiai fondų rezultatai taip pat išlieka stiprūs. Pavyzdžiui, visų II pakopos gyvenimo ciklo fondų grąžos svertinis vidurkis nuo jų įkūrimo 2019 m. viršija 10 proc.
Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.

